ตามคาด! “3 ค่ายมือ” ตบเท้ารับจัดสรรคลื่น 700 MHz วันแรก หลังยื่นขอเยียวยา 900 MHz
ตามคาด! "3 ค่ายมือ" ตบเท้ารับจัดสรรคลื่น 700 MHz วันแรก หลังยื่นขอเยียวยา 900 MHz
ตามคาด! "3 ค่ายมือ" ตบเท้ารับจัดสรรคลื่น 700 MHz วันแรก หลังยื่นขอเยียวยา 900 MHz
19 มิ.ย. 2562

จากกรณีสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะเปิดให้ผู้ได้รับใบอนุญาตให้ใช้คลื่นความถี่ย่าน 900 MHz ยื่นขอรับการจัดสรรคลื่น 700 MHz ในวันนี้ตั้งแต่เวลา 8.30-12.00 น. จากนั้น 14.00-16.00 น. จะเป็นการเลือกชุดคลื่นความถี่และสำนักงาน กสทช.จะแถลงผลการจัดสรรคลื่นความถี่ดังกล่าว
ล่าสุด เมื่อช่วงเช้าที่ผ่านมา บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า ที่ประชุมคณะกรรมการบริษัทวันนี้ (19 มิ.ย.) อนุมัติให้บริษัท ดีแทค ไตรเน็ต จำกัด ยื่นเอกสารเพื่อเข้าร่วมขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 700 เมกะเฮิร์ตซ์ (MHz) จำนวน 1 ชุด ต่อสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในวันที่ 19 มิถุนายน 2562 หากสำนักงาน กสทช. พิจารณาว่าดีแทค ไตรเน็ต มีคุณสมบัติเป็นผู้เข้าร่วมการจัดสรรใบอนุญาตให้ใช้คลื่นความถี่ย่าน 700 MHz ดีแทค ไตรเน็ต จะมีสิทธิเข้าแสดงความประสงค์ในการเลือกชุดคลื่นความถี่ต่อไปในช่วงบ่ายของวันที่ 19 มิถุนายน 2562 เพื่อขอรับใบอนุญาตให้ใช้คลื่นความถี่ดังกล่าวต่อไป
ทั้งนี้ สำนักงาน กสทช. ได้ออกประกาศสำนักงาน กสทช. เรื่องการอนุญาตให้ใช้คลื่นความถี่สำหรับกิจการโทรคมนาคมย่าน 703-733/758-788 MHz (คลื่นความถี่ย่าน 700 MHz) ลงวันที่ 5 มิถุนายน 2562 กำหนดการจัดสรรชุดคลื่นความถี่ย่าน 700 MHz จำนวน 3 ชุด ราคาชุดละ 17,854 ล้านบาท
โดยมีข้อกำหนดว่าผู้ขอรับใบอนุญาตแต่ละรายมีสิทธิเสนอผลประโยชน์ส่วนเพิ่มอีกได้ โดยหากมีผู้ขอรับใบอนุญาตตั้งแต่สองรายขึ้นไปเลือกชุดคลื่นความถี่ชุดเดียวกัน ผู้ขอรับใบอนุญาตที่เสนอผลประโยชน์ส่วนเพิ่มมากที่สุดในชุดนั้นจะมีสิทธิเลือกชุดคลื่นความถี่ และในกรณีที่ผู้ขอรับใบอนุญาตเลือกชุดคลื่นความถี่ชุดเดียวกัน แต่เสนอผลประโยชน์ส่วนเพิ่มเท่ากัน หรือกรณีที่ไม่มีผู้ใดเสนอผลประโยชน์ส่วนเพิ่มเลย สำนักงาน กสทช. จะใช้วิธีการจับสลากเลือกลำดับของผู้ที่จะได้รับสิทธิในการเลือกชุดความถี่
ขณะที่ต่อมา บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC แจ้งข้อมูลผ่านระบบสารสนเทศ ตลาดหลักทรัพย์แห่งประเทศไทยว่า บริษัท แอดวานซ์ ไวร์เลส เน็ทเวอร์ค จำกัด (AWN) บริษัทย่อยที่ถือหุ้นอยู่ 99.99% จะดำเนินการยื่นคำขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 700 เมกะเฮิร์ตซ์ (MHz) ต่อสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
โดยกสทช.จะดำเนินการพิจารณาคำขอรับใบอนุญาตและจัดสรรชุดคลื่นความถี่ ตามหลักเกณฑ์ที่กำหนดไว้ในประกาศสำนักงาน กสทช. เรื่อง การขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 700 MHz ภายในวันที่ 19 มิถุนายน 2562
อนึ่งก่อนหน้านี้ บริษัท ทรูคอร์ปอเรชั่น จำกัด (มหาชน) หรือ TRUE เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย โดยระบุว่า บริษัทย่อยของบริษัทฯ คือ บริษัท ทรู มูฟ เอช ยูนิเวอร์แซล คอมมิวนิเคชั่น จำกัด (“TUC”) ในฐานะผู้รับใบอนุญาตให้ใช้คลื่นความถี่ย่าน 900MHz ได้มีหนังสือแจ้งต่อสำนักงาน กสทช. ถึงความประสงค์ในการแบ่งชำระเงินประมูลคลื่นความถี่ย่าน 900 MHz ที่ต้องชำระออกเป็นสิบงวด ปีละงวด งวดละเท่าๆ กัน ตามคำสั่ง คสช.ที่ 4/2562 แล้ว